### NN 152/2023 (19.12.2023.), Pravilnik o ekološkom heterogenom materijalu

MINISTARSTVO POLJOPRIVREDE

2226

Na temelju članka 15. stavka 6., članka 28. stavka 5., članka 35. stavka 8. i članka 47. stavka 3. Zakona o sjemenu, sadnom materijalu i priznavanju sorti poljoprivrednog bilja (»Narodne novine« broj 110/21.) te članka 38. stavka 3. Zakona o sustavu državne uprave (»Narodne novine« broj 66/19.) ministrica poljoprivrede, uz prethodnu suglasnost ministra nadležnog za europske poslove, donosi

PRAVILNIK

O EKOLOŠKOM HETEROGENOM MATERIJALU

Članak 1.

Ovim Pravilnikom propisuje se proizvodnja i stavljanje na tržište poljoprivrednog reprodukcijskog materijala iz ekološkog heterogenog materijala.

Članak 2.

Ovim se Pravilnikom osigurava provedba sljedećih uredbi Europske unije:

1. Uredba (EU) br. 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (SL L 150, 14. 6. 2018.) kako je posljednji puta dopunjena Delegiranom uredbom Komisije (EU) br. 2021/2306 od 21. listopada 2021. o dopuni Uredbe (EU) 2018/848 Europskog parlamenta i Vijeća pravilima o službenim kontrolama pošiljaka ekoloških proizvoda i proizvoda iz prijelaznog razdoblja namijenjenih uvozu u Uniju te o potvrdi o inspekciji (SL L 461, 27. 12. 2021.) (u daljnjem tekstu: Uredba (EU) 2018/848).

2. Delegirana uredba Komisije (EU) 2021/1189 od 7. svibnja 2021. o dopuni Uredbe (EU) 2018/848 Europskog parlamenta i Vijeća u pogledu proizvodnje i stavljanja na tržište biljnog reprodukcijskog materijala iz ekološkog heterogenog materijala određenih rodova ili vrsta (SL L 258, 20. 7. 2021.) (u daljem tekstu: Uredba (EU) 2021/1189).

Članak 3.

(1) Izrazi koji se koriste u Zakonu o sjemenu, sadnom materijalu i priznavanju sorti poljoprivrednog bilja (»Narodne novine« broj 110/21.) (u daljnjem tekstu: Zakon) koriste se i u ovom Pravilniku.

(2) Izrazi koji se koriste u uredbama iz članka 2. ovoga Pravilnika koriste se i u ovom Pravilniku.

(3) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

Članak 4.

Poljoprivredni reprodukcijski materijal iz ekološkog heterogenog materijala (u daljnjem tekstu: ekološki heterogeni materijal) u smislu članka 1. stavka 3. Zakona podrazumijeva žitarice, krmno bilje, repe, povrtne vrste, krumpir, uljarice i predivo bilje, loze, voćne vrste i ukrasno bilje.

Članak 5.

(1) Ekološki heterogeni materijal proizvodi se i stavlja na tržište u skladu s člankom 13. stavkom 1. Uredbe (EU) 2018/848 i člankom 3. Uredbe (EU) 2021/1189.

(2) Dobavljač koji proizvodi ekološki heterogeni materijal dužan je poslati obavijest Agenciji u skladu sa člankom 13. stavkom 2. Uredbe (EU) 2018/848 i člankom 4. Uredbe (EU) 2021/1189.

(3) Nakon zaprimanja obavijesti iz stavka 2. ovoga članka, Agencija uvrštava ekološki heterogeni materijal na Popis prijavljenog ekološkog heterogenog materijala i o uvrštenju pisanim putem obavještava dobavljača te Ministarstvo.

(4) Ministarstvo obavještava nadležna tijela država članica Europske unije i Komisiju o stanju i promjenama ekološkog heterogenog materijala u Republici Hrvatskoj.

(5) Sadržaj obavijesti iz stavaka 2. i 3. ovoga članka sastavni dio je Priloga I. ovoga Pravilnika.

Članak 6.

(1) Dobavljači poljoprivrednog reprodukcijskog materijala iz ekološkog heterogenog materijala prije započinjanja aktivnosti, kao subjekti u ekološkoj proizvodnji moraju biti uključeni u kontrolni sustav ekološke poljoprivrede i upisani u Upisnik ekoloških subjekata iz članka 102. Zakona o poljoprivredi (»Narodne novine« br. 118/18., 42/20., 127/20., 52/21. i 152/22.).

(2) Dobavljač iz stavka 1. ovoga članka koji proizvodi i/ili stavlja na tržište poljoprivredni reprodukcijski materijal iz ekološkog heterogenog materijala mora posjedovati certifikat iz članka 35. Uredbe (EU) 2018/848 za odgovarajuću aktivnost i kategoriju proizvoda: neprerađeno bilje i biljni proizvodi, uključujući sjemenje i drugi biljni reprodukcijski materijal.

(3) Dobavljač iz stavka 1. ovoga članka koji proizvodi i/ili stavlja na tržište poljoprivredni reprodukcijski materijal iz ekološkog heterogenog materijala podnosi Ministarstvu zahtjev za upis u Bazu poljoprivrednog reprodukcijskog materijala iz članka 25. Pravilnika o kontrolnom sustavu ekološke poljoprivrede (»Narodne novine« broj 110/22.) u skladu s odredbama toga Pravilnika.

(4) Službene kontrole usklađenosti sa zahtjevima Uredbe (EU) 2018/848 i izdavanje certifikata iz stavka 5. ovoga članka provode ovlaštena kontrolna tijela navedena na Popisu kontrolnih tijela iz članka 106. stavka 1. Zakona o poljoprivredi.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/23-01/29

Urbroj: 525-06/244-23-14

Zagreb, 1. prosinca 2023.

Ministrica poljoprivrede
 Marija Vučković, v. r.

PRILOG I.

a) Sadržaj obavijesti i potrebna dokumentacija iz članka 5. stavka 2. ovoga Pravilnika

1. Podaci o dobavljaču:

a. NAZIV:

b. SJEDIŠTE:

c. OIB:

d. KONTAKT: tel, e-mail

2. Vrsta i naziv/oznaka ekološkog heterogenog materijala

3. Opis ekološkog heterogenog materijala u skladu s člankom 4. Uredbe (EU) 2021/1189:

a. opis karakteristika ekološkog heterogenog materijala koji uključuje:

i. fenotipsku karakterizaciju ključnih značajki koje su zajedničke tom materijalu, zajedno s opisom heterogenosti materijala prikazivanjem fenotipske raznolikosti vidljive među pojedinim reproduktivnim jedinicama

ii. dokumentirane pokazatelje relevantnih karakteristika, uključujući prinos, postojanost prinosa, prikladnost za sustave s niskim ulaganjima, učinkovitost, otpornost na abiotički stres, otpornost na bolesti, parametre kvalitete, okus ili boja

iii. sve dostupne rezultate ispitivanja u odnosu na karakteristike iz podtočke ii.

b. opis tehnike koja se upotrebljava za metodu uzgoja ili proizvodnje ekološkog heterogenog materijala

c. opis srodnog materijala koji se upotrebljava za uzgoj ili proizvodnju ekološkog heterogenog materijala i program kontrole vlastite proizvodnje koji upotrebljava subjekt s upućivanjem na praksu iz članka 4. stavka 2. točke (a) Uredbe (EU) 2021/1189 i ako je primjenjivo, stavka 2. točke (c) Uredbe (EU) 2021/1189

d. opis metoda upravljanja na poljoprivrednim gospodarstvom i prakse odabira s upućivanjem na članak 4. stavak 2. točku (b) Uredbe (EU) 2021/1189 i ako je primjenjivo, opis srodnog materijala s upućivanjem na članak 4. stavak 2. točku (c) Uredbe (EU) 2021/1189

e. zemlja uzgoja ili proizvodnje, godina proizvodnje i opis pedoklimatskih uvjeta.

4. Potpisana i ovjerena izjava dobavljača o istinitosti navoda iz točaka 1. – 3.

5. Reprezentativni uzorak

1. Žitarice

|  |  |
| --- | --- |
| Vrsta | Potrebna količina |
| Ozima pšenica | 2 kg |
| Jara pšenica | 2 kg |
| Ozimi i jari ječam | 2 kg |
| Ozima i jara raž | 2 kg |
| Ozima i jara pšenoraž | 2 kg |
| Ozima i jara tvrda pšenica | 2 kg |
| Ozima i jara zob | 2 kg |
| Ozimi i jari pravi pir | 2 kg |
| Kukuruz – hibrid | 1 kg |
| Kukuruz – inbred linija | 1 kg |

2. Krmno bilje

|  |  |
| --- | --- |
| Vrsta | Potrebna količina |
| Inkarnatka | 0,5 kg |
| Talijanski ljulj | 0,5 kg |
| Aleksandrijska djetelina | 0,5 kg |
| Perzijska djetelina | 0,5 kg |
| Sirak – proizvodnja za voluminoznu masu | 0,5 kg |
| Sudanska trava – proizvodnja za voluminoznu masu | 0,5 kg |
| Talijanski ljulj | 0,5 kg |
| Crvena djetelina | 0,5 kg |
| Rosulja bijela | 0,5 kg |
| Francuski ljulj | 0,5 kg |
| Stoklasa | 0,5 kg |
| Klupčasta oštrica | 0,5 kg |
| Trstikasta vlasulja | 0,5 kg |
| Livadna vlasulja | 0,5 kg |
| Vlasulja nacrvena | 0,5 kg |
| Vlasulja ovčja | 0,5 kg |
| Livadna vlasulja x Talijanski ljulj | 0,5 kg |
| Engleski ljulj | 0,5 kg |
| Mačji repak | 0,5 kg |
| Livadna vlasnjača | 0,5 kg |
| Obična vlasnjača | 0,5 kg |
| Zlatnožuta zobika | 0,5 kg |
| Lisičji repak | 0,5 kg |
| Lucerna | 0,5 kg |
| Bijela djetelina | 0,5 kg |
| Smiljkita | 0,5 kg |
| Esparzeta | 0,5 kg |
| Švedska djetelina | 0,5 kg |
| Dunjica | 0,5 kg |
| Zubača | 0,5 kg |
| Krestac | 0,5 kg |
| Sirak – proizvodnja za voluminoznu krmu | 1 kg |
| Sudanska trava – proizvodnja za voluminoznu krmu | 1 kg |
| Stočni bob | 2 kg |
| Ozimi i jari stočni grašak | 3 kg |
| Lupine | 2 kg |
| Grahorice | 0,5 kg |

3. Repe

|  |  |
| --- | --- |
| Vrsta | Potrebna količina |
| Šećerna repa – hibrid | 1 kg |

4. Povrtne vrste

|  |  |
| --- | --- |
| Vrsta | Potrebna količina |
| Luk | 50 grama |
| Luk kozjak ili ljutika | 50 grama |
| Luk zimski | 50 grama |
| Poriluk | 50 grama |
| Češnjak | netreba |
| Luk vlasac | 50 grama |
| Krasuljicu | 50 grama |
| Celer korjenaš | 50 grama |
| Celer rebraš | 50 grama |
| Šparoga | 50 grama |
| Cikla | 250 grama |
| Blitva | 250 grama |
| Kelj lisnati | 50 grama |
| Cvjetača | 50 grama |
| Brokula | 50 grama |
| Kelj pupčar | 50 grama |
| Kelj | 50 grama |
| Kupus bijeli | 50 grama |
| Kupus crveni | 50 grama |
| Korabica | 50 grama |
| Kineski kupus | 50 grama |
| Postrna repa | 50 grama |
| Chilli ili paprika | 30 grama |
| Endivija širokolisna | 50 grama |
| Endivija kudrava | 50 grama |
| Radič za pospješivanje | 50 grama |
| Lisnati i glavati radič | 50 grama |
| Industrijska cikorija | 50 grama |
| Lubenica | 100 grama |
| Dinja | 100 grama |
| Krastavac | 50 grama |
| Bundeva | 100 grama |
| Tikvice i buće | 100 grama |
| Karda | 50 grama |
| Artičoka | 50 grama |
| Mrkva | 100 grama |
| Stočna mrkva | 100 grama |
| Komorač | 50 grama |
| Salata | 50 grama |
| Rajčica | 30 grama |
| Peršin | 100 grama |
| Peršin lisnati | 100 grama |
| Grah mnogocvjetni | 500 grama |
| Grah mahunar niski | 500 grama |
| Grah mahunar visoki | 500 grama |
| Grašak okruglog sjemena | 1000 grama |
| Grašak naboranog sjemena | 1000 grama |
| Grašak šećerac | 1000 grama |
| Rotkvica | 50 grama |
| Rotkva | 50 grama |
| Rabarbara | 50 grama |
| Crni korijen | 50 grama |
| Patliđan | 30 grama |
| Špinat | 100 grama |
| Matovilac | 50 grama |
| Bob | 1000 grama |
| Kukuruz kokičar | 1000 grama |
| Kukuruz šećerac | 1000 grama |

5. Uljarice i predivo bilje

|  |  |
| --- | --- |
| Vrsta | Potrebna količina |
| Soja | 3 kg |
| Suncokret hibrid | 1 kg |
| Suncokret inbred linija | 1000 zrna |
| Ozima uljana repica – sorta | 0,5 kg |
| Ozima uljana repica – hibrid | 0,5 kg |
| Ozima uljana repica – inbred linija | 0,5 kg |
| Predivi lan | 1 kg |
| Uljni lan | 1 kg |

b) Sadržaj obavijesti iz članka 5. stavka 3. ovoga Pravilnika

1. VRSTA

2. NAZIV

3. IME I ADRESA DOBAVLJAČA

4. DATUM UPISA NA POPIS EKOLOŠKOG HETEROGENOG MATERIJALA.